**Endringer i forskrift 25.08.2016 om opptak til studier ved NTNU -**

**Intern overgang - grunnstudier**

Styret ved NTNU har den 20.06.2022 vedtatt følgende endringer i forskrift 25.08.2016 nr. 1051 om opptak til studier ved Norges teknisk-naturvitenskapelige universitet (NTNU):

**§ 22 (2) skal lyde:**

**§ 22*. Opptak til studieretninger***

(2) Fakultetet selv avgjør om det er adgang til å søke opptak (overgang) til studieretning i en annen studieby, dersom studieretningen ikke tilbys ved studiestedet studenten er tatt opp ved. Opptak forutsetter at det er ledige studieplasser ved studieretningen. Studenter som har fått opptak til studiebyen, skal rangeres foran studenter som søker overgang til studieretning i annen studieby. Den som får innvilget overgang til studieretning i annen studieby, mister studieretten i den studiebyen vedkommende var tatt opp og får tildelt studierett på studieprogrammet i den nye studiebyen.

Gjeldende § 22 (2) blir § 22 (3).

**§ 42 skal lyde:**

**§ 42. *Overgang mellom grunnutdanninger***

|  |
| --- |
| (1) Rektor fastsetter, i samråd med fakultetene, hvilke studieprogram det skal kunne søkes intern overgang til for studenter som er tildelt studierett til et studieprogram innenfor grunnutdanning ved NTNU. Studenter som søker overgang til flere studieprogram, må prioritere søknadene. Rektor kan innvilge søknaden dersom |

|  |  |
| --- | --- |
| - | studenten har fått studierett ved NTNU gjennom ordinært opptak og semesterregistrert seg på det studieprogrammet han/hun ble tatt opp til |

|  |  |
| --- | --- |
| - | det er ledige plasser til å ta opp flere i studieprogrammet totalt, eventuelt avgrenset til det årskurset studenten har søkt overgang til  |

|  |  |
| --- | --- |
| - | studenten fyller opptakskravet (kvalifikasjonskravet) til studieprogrammet. |

|  |
| --- |
| (2) Rektor fastsetter frist for å søke om overgang. Fakultetet kan ut fra faglige hensyn bestemme at det bare er fram til et visst nivå i studieprogrammet det er anledning til å komme inn i studieløpet fra et annet studieprogram. |

|  |
| --- |
| (3) Er det flere som søker overgang til et studieprogram enn programmet har studieplasser til*,* rangeres søkeren etter konkurransepoengsummen som søkeren hadde da vedkommende søkte opptak og ble tatt opp ved NTNU. Det er høyeste poengsum som gjelder, uavhengig av kvote. |

|  |
| --- |
| (4) Den som blir innvilget overgang, mister studieretten på det gamle studieprogrammet og får tildelt studierett på det nye studieprogrammet. |

|  |
| --- |
| (5) Studenter som ønsker overgang til et studieprogram som ikke dekkes av denne overgangsordningen, må søke opptak gjennom de ordinære opptaksordningene.(6) §§ 43 – 43b gjelder i tillegg for overgang til studiene nevnt i disse bestemmelsene.  |

|  |  |
| --- | --- |
|  |  |

**§ 43 skal lyde:**

**§ 43. *Overgang til 5-årig master i teknologi***

For å kvalifisere for søknad om overgang til 5-årig master i teknologi, gjelder følgende krav:

* søker må være tatt opp til et studieprogram innenfor 5-årig master i teknologi og
* søker må kunne plasseres i 2. årskurs eller høyere og
* søker må fylle konkurransepoenggrensen i ordinær kvote eller kvote for førstegangsvitnemål ved siste års opptak.

**§ 43 a skal lyde:**

**§ 43 a. *Overgang til 5-årig master (lektorutdanning)***

For å kvalifisere for søknad om overgang til 5-årig master (lektorutdanning) må søker være tatt opp til et annet studieprogram innenfor 5-årig master (lektorutdanning).

**§ 43 b skal lyde:**

**§ 43 b. Overgang til 3-årig bachelor i ingeniørfag**

For å kvalifisere for søknad om overgang til et 3-årig ingeniørprogram må søker være tatt opp til et annet 3-årig ingeniørprogram.

|  |  |
| --- | --- |
|  |  |

**§ 44 skal lyde:**

**§ 44. Begrensninger i intern overgang til bachelorprogram**

Studenter som går siste semester i et bachelorprogram, kan ikke søke intern overgang til et annet bachelorprogram.

|  |  |
| --- | --- |
| Fakultetet kan fastsette krav om beståtte emner for overgang til enkelte bachelorprogram. Dette gjelder ikke karakterkrav.  |  |

Endringene trer i kraft straks.